Fredrik Fasting Torgersen

Fredrik Ludvig Fasting Torgersen (født 1. oktober 1934, død 18. juni 2015) var en nordmann som er kjent som domfelt i Torgersen-saken, en drapssak fra 1957. I 1958 ble han idømt livsvarig fengsel og 10 års sikring for drapet på 16 år gamle Rigmor Johnsen i Oslo. Han sonet 16 år i fengsel, og ble løslatt i 1974.

Torgersen begjærte straffesaken sin gjenopptatt seks ganger i perioden mellom 1958 og 2015, og begjæringene om gjenopptagelse ble avvist av Eidsivating lagmannsrett i 1975, av Høyesteretts kjæremålsutvalg i 1976, av Borgarting lagmannsrett i 2000, av Høyesteretts kjæremålsutvalg i 2001 og av Gjenopptagelseskommisjonen i 2006, 2010, 2015 og 2021.

Den såkalte Torgersensaken (først kalt Skippergata-saken) har vært gjenstand for betydelig interesse og offentlig kontrovers i Norge siden 1950-tallet. Torgersen selv og hans støttespillere hevder at Torgersen i denne saken er blitt offer for justismord.

Tidlige dommer 
I 1952 fikk Torgersen en betinget dom på 6 måneders fengsel for vold mot politiet, legemsfornærmelse og tyveri. I 1954 ble han dømt til bot for å ha slått ned en middelaldrende mann. I 1954 ble han også dømt til 6 måneders fengsel for forsøk på innbruddstyveri på et sykehjem, en straff som ble gjort betinget ved benådning.

«Fru K» (1955) 
I 1955 ble Fredrik Fasting Torgersen dømt til 3 års fengsel og 5 års sikring for voldtektsforsøk på «fru K» på Løkken i Oslo i 1955. Han ble løslatt fra fengsel to måneder før han ble anholdt for sykkeltyveri i Torgersen-saken.

Aktor i voldtektssaken var Lauritz Dorenfeldt.

Det hører med til denne historien at en kopi av en erklæring med følgende innhold er levert påtalemyndigheten: 

Politiet mener at det er tilnærmet sikkert at erklæringen er fabrikkert av Torgersen, blant annet fordi han ventet til Rolf A. K. døde i 1991 før han gjorde erklæringen kjent. Dette er 15 år etter erklæringens dato. Sønnen til «fru K.» har aldri hørt om at faren har nevnt dette i de 15 årene som har gått fra erklæringen angivelig ble skrevet til faren døde. Torgersen nekter å levere fra seg originalen av erklæringen til politiet og har forklart at det var han selv som, under en samtale med Rolf A. K., skrev ned erklæringen på sin egen skrivemaskin.

«Torgersen-saken» (1958) 
Den 16. juni 1958, 23 år gammel, ble Torgersen idømt livsvarig fengsel og 10 års sikring for drapet på 16 år gamle Rigmor Johnsen i Skippergata 6B i Oslo. Han sonet 16 år i fengsel, og ble løslatt 29. januar 1974. Aktor i straffesaken var Lauritz Dorenfeldt.

Torgersen ble i 1971 dømt for overfall på en fengselsvakt.

Forsøk på gjenopptagelse 
Ved sin advokat Tor Erling Staff begjærte Torgersen gjenopptakelse av saken i 1973. Begjæringen ble sluttelig avvist av Høyesterett i 1976. I 1980-årene var det stille om Torgersen-saken, men i 1990-årene begynte mediestudenten Camilla Juell Eide å interessere seg for saken. Flere advokater leste det hun skrev og den nye interessen endte med en ny begjæring om gjenopptakelse i 1997. Denne ble endelig avvist av Høyesteretts kjæremålsutvalg i 2001.

25. februar 2004 begjærte Torgersen på nytt gjenopptakelse, denne gang overfor den nye Kommisjonen for gjenopptakelse av straffesaker. Begjæringen ble fulgt opp med professor Ståle Eskelands utredning Bevisene i Torgersensaken. Gjenopptagelseskommisjonen sendte begjæringen til uttalelse hos Oslo statsadvokatembeter. Den 2. desember uttalte så påtalemyndigheten ved statsadvokat Anne M. Katteland at den gikk imot gjenopptakelse. Torgersens støttespillere, advokat Erling Moss og jussprofessor Ståle Eskeland, ba da om offentlig høring om de tekniske bevis i saken. I slutten av mars 2006 ble høringen avholdt i Gjenopptagelseskommisjonens lokaler i Oslo. Gjenopptagelseskommisjonen avviste 8. desember 2006 å gjenoppta saken.
Torgersen og hans støttespillere har ikke gitt opp arbeidet for gjenopptakelse og retter på eget nettsted sterk kritikk mot Gjenopptakelseskommisjonen for dens vurderinger av bevisene i saken. Sommeren 2008 undertegnet 279 forskere innen naturvitenskap og medisin et opprop som er kritisk til Gjenopptakelseskommisjonens vurdering av sakkyndiges konklusjoner i Torgersensaken.

I 2007 søkte Torgersen gjenopptagelse for femte gang, og dette ble avslått 30. september 2010.

Jens Bjørneboe og Torgersen  
Forfatteren Jens Bjørneboe befattet seg mye med Torgersens saker. I 1972 skrev han en rekke essays der han blant annet påpeker svakheter ved påtalemaktens argumentasjon, bevis- og vitneførsel. (Jf. Bjørneboe 1975: Politi og anarki, s. 67–117.) I 1973 skrev han skuespillet Tilfellet Torgersen. Torgersen kjempet helt frem til sin død om å få gjenopptatt drapssaken, og den debatteres fortsatt (i 2015) i norsk presse.

Publikasjoner 
I tiden han satt i fengsel og etter løslatelsen utga Torgersen dikt og bøker. Han debuterte i 1972 med diktsamlingen Særmelding på Gyldendal Norsk Forlag.

 Særmelding (dikt). Oslo: Gyldendal. 1972. ISBN 82-05-05551-3.
 Et lite brev (dikt). Oslo: Gyldendal. 1973. ISBN 82-05-06043-6.
 Kjør varsomt. Drammen: Elvegårdens eksperimentforlag. 1975. ISBN 82-7185-000-8.
 Hevnen (roman). Oslo: Forfatterforlaget. 1978. ISBN 82-90182-06-6.
 Episoder fra 16 års fangeliv. Oslo: Føniks. 1977. ISBN 82-90141-97-1.
 Kunnskaper i karate. Færder forlag. 1997. ISBN 82-7911-005-4.
 Hvis himmelen. SpreDet Forlag. 2013. ISBN 978-82-93277-05-7

Referanser

Litteratur 
 Sprang, Grundt Michael: Torgersensaken. Oslo: J.W. Cappelens Forlag. 1973. ISBN 82-02-02861-2.
 Bjørneboe, Jens: Tilfellet Torgersen (Rekonstruert av aktstykker. Scénario ved Jens Bjørneboe 1972). Oslo: Pax. 1973. ISBN 82-530-0514-8.
 Staff, Tor Erling: Begjæring om gjenopptakelse av saken mot Fredrik Fasting Torgersen. Oslo: Pax. 1973. ISBN 82-530-0538-5.
 Eide, Camilla Juell, og Moss, Erling: ...aldri mer slippes løs – Pax forlag, 1999
Tennøe, Jan: Torgersensaken - juks satt i system – SpreDet forlag, 2013

Eksterne lenker 
 
 Videointervju med Fredrik Fasting Torgersen (1992, 39 minutter, Farmen/Camilla Juell Eide/Mossige)
 Uavhengig nettside for gjenopptakelse av Torgersen-saken 
 Doktoravhandling om Fredrik Fasting Torgersens sak og diktning: Paragrafer om tilfellet Torgersen. Skisse til en analyse av forholdet mellom rett og litteratur (Universitetet i Bergen, 2009)
Brennpunkt: Torgersensaken (NRK) - TV-dokumentar fra 2004

Nordmenn dømt for drap
Norske sakprosaforfattere
Norske forfattere av erindringsbøker
Norske romanforfattere
Norske lyrikere